Raúl Castro

Raúl Modesto Castro Ruz (s. 3. kesäkuuta 1931 Birán, Kuuba) on kuubalainen poliitikko, joka toimi muun muassa Kuuban kommunistisen puolueen pääsihteerinä vuosina 2011–2021, Kuuban kommunistisen puolueen keskuskomitean toisena sihteerinä vuosina 1965–2011, Kuuban puolustusministerinä vuosina 1959–2008 sekä Kuuban presidenttinä vuosina 2008–2018. Castro on Kuuban entisen presidentin Fidel Castron veli.

Raúl Castro osallistui Fulgencio Batistan vastaisiin opiskelija-aktiviteetteihin tämän valtakauden alusta. Hän oli ryhmässä, joka hyökkäsi Moncadan kasarmille 26. heinäkuuta 1953 ja vietti sen jälkeen 22 kuukautta vankilassa. Raúl Castro kuului Granma-laivan retkikuntaan, joka matkasi Meksikosta Kuubaan 1956.

Raúl Castro hoiti maan presidentinvirkaa 31. heinäkuuta 2006 lähtien Fidel Castron luovutettua suolistoleikkaukseen joutuessaan tilapäisesti veljelleen presidentin, ylipäällikön sekä pääsihteerin tehtävät. Kuuban kansalliskokous valitsi Raúl Castron presidentiksi 24. helmikuuta 2008.

Raúl Castrolla on Vilma Espínin kanssa neljä lasta, joihin kuuluu Mariela Castro.

Raúl Castro jätti tehtävänsä Kuuban kommunistisen puolueen pääsihteerinä 19. huhtikuuta 2021.

 Kuuban presidenttinä 
Otettuaan veljensä paikan Kuuban presidenttinä helmikuussa 2008 Raúl Castron hallinto alkoi vapauttaa maan taloutta. Castron hallinto on esimerkiksi sallinut tavallisten kansalaisten ostaa DVD-soittimia, matkapuhelimia, tietokoneita, skoottereita ja muita tuotteita ilman rajoituksia. Hän on myös allekirjoittanut YK:n ihmisoikeussopimuksen, antanut käytössä olematonta valtion omistamaa maata viljelykäyttöön, vapauttanut useita vankeja ja höllentänyt kuubalaisten matkailurajoituksia.

Joulukuussa 2008 Castro puhui maan palkkajärjestelmän vääristymistä. Niistä keskeisin on se, että pelkällä valtion palkalla ei käytännössä ole mahdollista elää, mikä on luonut laiskottelun ja varastelun kulttuurin. Castro kehotti poistamaan aiheettomat edut ja liiat tuet, joihin eivät kuitenkaan lukeudu perustuslailliset oikeudet: terveydenhuolto, koulutus, sosiaaliturva sekä mahdollisuus harrastaa kulttuuria ja urheilua. Näihin "aiheettomiin etuihin" laskettiin kuluneen vuonna 2008 44 miljoonaa euroa.

 Kunnianosoituksia 

 55x55px Kuuban tasavallan sankari (Kuuba, 1998)
 55x55px Playa Girónin ritarikunnan ritari (Kuuba, 1998)
 55x55px Agostinho Neton ritarikunnan ritari (Angola, 2019)
 55x55px Ystävyyden mitali (Kiina, 2019)
 55x55px Valkoisen leijonan ritarikunnan 1. luokka (Tšekkoslovakia, 1960)
 55x55px Malin kansallisen ritarikunnan suurristi (Mali)
 55x55px Grunwaldin ristin ritarikunnan suurristi (Puola, 1965)
 55x55px Ystävyyden kunniamerkki (Venäjä, 2001)
 55x55px Leninin kunniamerkki (Neuvostoliitto, 1978)
 55x55px Ruhtinas Jaroslav Viisaan ritarikunnan 1. luokka (Ukraina, 2010)
 55x55px Vapauttajan ritarikunta ketjulla (Venezuela, 2008)
 55x55px Kultaisen tähden ritarikunnan ritari (Vietnam, 2018)

 Lähteet 

 Aiheesta muualla 

Luokka:Kuuban presidentit
Luokka:Vuonna 1931 syntyneet
Luokka:Elävät henkilöt
Luokka:Seulonnan keskeiset artikkelit